
Parlamentul României
Camera Deputaţilor
Comisia pentru muncă şi protecţie socială

	Bucureşti,
	7 septembrie 2020

	Nr.
	4c-9/710




Către
BIROUL PERMANENT AL CAMEREI DEPUTAŢILOR




Vă înaintăm, alăturat, raportul suplimentar asupra proiectului de Lege pentru modificarea art.65 alin.(5) din Legea nr.263/2010 privind sistemul unitar de pensii publice, retrimis Comisiei pentru muncă şi protecţie socială cu adresa nr. PLx 87/2017 din 2 septembrie 2020, pentru reexaminare în fond şi întocmirea unui nou raport.

Menţionăm că proiectul de lege a fost retrimis Comisiei în temeiul Regulamentului Camerei Deputaţilor, republicat, conform înţelegerii Comitetului liderilor grupurilor parlamentare.





PREŞEDINTE,
ADRIAN SOLOMON

RAPORT SUPLIMENTAR
asupra proiectului de Lege pentru modificarea art.65 alin.(5) din Legea nr.263/2010 privind sistemul unitar de pensii publice


În temeiul Regulamentului Camerei Deputaţilor, republicat, proiectul de Lege pentru modificarea art.65 alin.(5) din Legea nr.263/2010 privind sistemul unitar de pensii publice a fost retrimisă Comisiei pentru muncă şi protecţie socială, prin adresa nr. PLx 87/2017 din 2 septembrie 2020, în vederea reexaminării şi întocmirii unui nou raport.

Proiectul de lege are ca obiect de reglementare modificarea alin.(5) al art.65 din Legea nr.263/2010, cu modificările şi completările ulterioare, urmărindu-se extinderea categoriilor de persoane care beneficiază de reducerea vârstei standard de pensionare cu 2 ani, fără penalizare, dacă au locuit cel puţin 30 de ani în unele zone afectate de poluarea remanentă, precum şi pe o rază de 8 km în jurul acestora.

Proiectul de lege a fost adoptat de Senat în şedinţa din 16 decembrie 2016.

În cadrul dezbaterilor în şedinţele online din 7 septembrie 2020, membrii Comisiei au hotărât, cu majoritate de voturi (o abţinere), adoptarea proiectului de lege cu amendamente. Acestea se regăsesc în anexa la prezentul raport suplimentar.




La dezbateri au participat toţi cei 24 de deputaţi, membri ai comisiei. 

În conformitate cu prevederile art.55 din Regulamentul Camerei Deputaţilor, republicat, la lucrări a participat dl Alin Ignat, Secretar de Stat în cadrul Ministerului Muncii şi Protecţiei Sociale.

Proiectul de lege face parte din categoria legilor organice, conform prevederilor art.73 alin.(3) lit.p) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României şi ale art.91 alin.(9) pct.2  din Regulamentul Camerei Deputaţilor, republicat.

În urma finalizării dezbaterilor, Comisia propune Plenului Camerei Deputaţilor, adoptarea proiectului de lege cu amendamente, redate în anexa care face parte integrantă din prezentul raport. 


PREŞEDINTE,					SECRETAR,
Adrian Solomon					Violeta Răduţ










ANEXA

AMENDAMENTE ADMISE

În urma dezbaterilor, Comisia propune adoptarea proiectului de lege cu următoarele amendamente:

	Nr. crt.
	Text în vigoare
(Legea nr.263/2010)
	Text 
adoptat de Senat
	Text propus de Comisie
(autor amendament)
	Motivare

	1. 
	
__
	
Titlul legii

Lege pentru modificarea art.65 alin.(5) din Legea nr.263/2010 privind sistemul unitar de pensii publice

	


Nemodificat 
	

	2. 
	
__
	
Articol unic. – La articolul 65 din Legea nr.263/2010 privind sistemul unitar de pensii publice, publicată în Monitorul Oficial al României, Partea I, nr. 852 din 20 decembrie 2010, cu modificările și completările ulterioare, alineatul (5) se modifică și va avea următorul cuprins:



	
Nemodificat 
	

	3. 
	
Art.65, alin.(5)

(5) Persoanele care au locuit cel puţin 30 de ani în zonele afectate de poluarea remanentă din cauza extracţiei, preparării şi arderii cărbunelui sau a şisturilor bituminoase, a extracţiei şi prelucrării minereurilor feroase şi neferoase cu conţinut de praf sau de emisii de gaze cu efect de seră, cupru, plumb, sulf, cadmiu, arseniu, zinc, mangan, fluor, clor, feldspat şi siliciu sau de radiaţii din minereuri radioactive, hidrogen sulfurat, crom trivalent, crom hexavalent, a pulberilor metalice şi/sau de cocs metalurgic, precum şi a emisiilor de amoniac şi derivate, respectiv localităţile Baia Mare, Copşa Mică, Zlatna, Târgu Mureş, Drobeta-Turnu Severin, Târnăveni, Slatina, Turnu Măgurele, Râmnicu Vâlcea, Petroşani, Vulcan, Lupeni, Petrila, Aninoasa, Uricani, Hunedoara, Călan, Brad, Criscior, Veţel, Şoimuş, Baia de Criş, Ghelari, Teliuc, Certej, Băiţa, Orăştie, Deva din judeţul Hunedoara, pe o rază de 8 km în jurul acestor localităţi, beneficiază de reducerea vârstei standard de pensionare cu 2 ani fără penalizarea prevăzută la alin.(4).
	
„(5) Persoanele care au locuit cel puţin 30 de ani în zonele afectate de poluarea remanentă datorită extracţiei şi prelucrării minereurilor neferoase cu conţinut de cupru, plumb, sulf, cadmiu, arseniu, zinc, mangan, fluor, clor, a pulberilor metalice, precum şi a emisiilor de amoniac şi derivate, respectiv Baia Mare, Copşa Mică, Zlatna şi Câmpia Turzii, pe o rază de 8 km în jurul acestor localităţi, beneficiază de reducerea vârstei standard de pensionare cu 2 ani, fără penalizarea prevăzută la alin.(4).




	
“(5) Persoanele care au locuit cel puțin 30 de ani în zonele afectate de poluarea remanentă din cauza extracției, preparării și arderii cărbunelui sau a șisturilor bituminoase, a extracţiei şi preparării minereurilor de uraniu, a extracției și prelucrării minereurilor feroase și neferoase cu conținut de praf sau de emisii de gaze cu efect de seră, de amoniac și derivate, de cupru, plumb, sulf, cadmiu, arseniu, zinc, mangan, fluor, clor, feldspat și siliciu ori de radiații din minereuri radio-active, hidrogen sulfurat, crom trivalent, crom hexavalent, cianuri, de pulberi metalice și/sau de cocs metalurgic, a prelucrării țițeiului sulfuros, desulfurarea benzinei, a țițeiului parafinos şi neparafinos, a distilării țițeiului în vederea producerii păcurii și a uleiurilor, respectiv în localitățile Baia Mare, Călăraşi, Copșa Mică, Drobeta-Turnu-Severin, Slatina, Târgu Mureș, Târnăveni, Turnu Măgurele, precum şi în localităţile Aninoasa, Baia de Criș, Băița, Brad, Călan, Certej, Criscior, Deva, Ghelari, Hunedoara, Lupeni, Orăștie, Petrila, Petroșani, Șoimuș, Teliuc, Uricani, Vețel, Vulcan din județul Hunedoara, localităţile Abrud, Baia de Arieş, Lupşa, Roşia Montană şi Zlatna din judeţul Alba, localităţile Bacău şi Oneşti din judeţul Bacău, localitățile Victoria și Făgăraș din județul Brașov, localităţile Anina, Armeniș, Ciudanovița, Moldova Nouă, Oțelu Roșu şi Reșița din judeţul Caraş-Severin, localităţile Câmpia Turzii, Dej şi Turda din judeţul Cluj, localitatea Galaţi din judeţul Galaţi, localităţile Brăneşti, Drăgotești, Fărcășești, Mătăsari, Motru, Negomir, Plopșoru, Rovinari, Urdari şi Turceni din judeţul Gorj, localităţile Ciulniţa şi Slobozia din judeţul Ialomiţa, localităţile Brazi şi Ploiești din judeţul Prahova, localităţile Iacobeni şi Vatra Dornei din judeţul Suceava, localităţile Fârdea, Margina, Nădrag şi Tomeşti din judeţul Timiş, localitatea Mina Altân Tepe din judeţul Tulcea, localităţile Berbeşti şi Râmnicu Vâlcea din judeţul Vâlcea, pe o rază de 8 km în jurul acestor localități, beneficiază de reducerea vârstei standard de pensionare cu 2 ani fără penalizarea prevăzută la alin.(4).”

Autori: deputaţi Itu Cornel, Burciu Cristina, Vîlceanu Dan, Oprea Dumitru, Jivan Luminiţa, Alfred Simonis, Cristian Buican, Dunava Costel-Neculai, Floroiu Ionel, Ilișanu Claudiu-Augustin, Șotcan Theodora, Vrăjitoru Sorinel-Marian, Șova Lucian şi senatori Smarandache Miron-Alexandru şi Dima Carmen


	
Pentru respectarea normelor de tehnică legislativă.

Scopul este acela de a evita un tratament discriminatoriu între potențialii beneficiari ai alin.(5) art. 65.

Propunerea de completare este fundamentată de măsurători concrete care demonstrează modul în care este afectată starea de sănătate a populației din aceste localități.
Reglementarea propusă este în favoarea scopului pentru care a fost prevăzut de către legiuitor acest text de lege, și anume,reprezintă o măsură justă și reparatorie față de cetățenii care au fost supuși efectelor toxice ale poluării atât prin gradul de poluare dar mai ales prin timpul de expunere. 
	
Conform Raportului de Expertiză Judiciară întocmit în anul 2006 programul de funcționare a Combinatului de Îngrășăminte Chimice Bacău a fost unul continuu, în schimburi de câte 8 ore, cu o singură oprire, de două săptămâni/an, pentru revizie generală. Potențialul de poluare al acestui combinat a fost unul extrem de mare, fiind în permanență producător de noxe pe toată platforma sa și pentru împrejurimi, la distanțe considerabile. Pentru indicatorul de amoniac s-au înregistrat un număr de multe depăşiri ale pragulului de alertă şi a limitei maxime admise.

Zone critice, considerate situri poluate istoric, sunt şi zonele industriale din judeţul Cluj, în special zona Turda - Câmpia Turzii.
Această zonă a fost până în 1989 puternic industrializată, regăsind aici Uzina Chimică Turda, Combinatul de Lianţi şi Material Refractar Turda, Electroceramica, Fabrica de carbură de siliciu, Fabrica de Sticlă Turda şi, nu în ultimul rând, Combinatul Industria Sârmei Câmpia Turzii.
Poluarea s-a datorat în principal deşeurilor şi produselor secundare. Deşeul care poate afecta cel mai mult solul este zgura metalurgică. Efectul poluării mediului prin activităţile metalurgice se reflectă prin impactul asupra apelor de suprafaţă şi subterane, stabilitatea terenurilor, calitatea solului, dezvoltarea florei, faunei şi aşezărilor umane. Poluarea solului poate genera modificări importante asupra faunei (încetinirea creşterii, absenţa fructelor, modificări morfologice etc.) şi sănătăţii omului (scurtarea duratei de viaţă, leucemia, cancerul tiroidian etc.).
O altă sursă de poluare sunt emisiile sunt substanţe eliberate în atmosferă de către complexele industriale. Procedeele de producţie industrială eliberează emisii, care se redepun în cazul în care nu exista filtre pentru epurarea gazelor reziduale. Substanţele toxice sunt atunci eliberate şi pot provoca local catastrofe.
În momentul procesului de combustie, substanţele gazoase, lichide şi solide sunt eliberate în atmosfera de furnale şi cuptoare de coacere a cimentului.
Este ştiut faptul că în jurul uzinelor metalurgice în perimetrul a 30- 40 km în sol este crescută concentraţia de ingrediente ce intră în compoziţia degajațiilor aeriene ale acestor uzine.
Cu toate că aceste componente ale industriei au asigurat şi unele mai asigură locuri de muncă pentru locuitorii zonei, de-a lungul timpului au afectat şi afectează grav sănătatea locuitorilor din zonă.
Mai mult, odată cu încetarea activităţii, neluarea niciunei măsuri de decontaminare face ca nivelul de poluare să rămână constant, iar elementele poluante continuă să afecteze flora, fauna şi oamenii din zonă.

